פיודיפאי

ביוגרפיה

פליקס נולד וגדל בגטבורג, שוודיה. בשנת 2008 סיים את לימודיו באוניברסיטה "Göteborgs Högre Samskola". לאחר מכן הוא החל בלימודיו בתחום הכלכלה התעשייתית והניהול הטכנולוגי באוניברסיטת "Chalmers University of Technology", אך הוא עזב את האוניברסיטה לטובת קריירת היוטיוב שלו בשנת 2011. מאוחר יותר עבר לגור באיטליה עם חברתו האיטלקית מרציה ביסונין  (באיטלקית: Marzia Bisognin‏; נולדה ב-21 באוקטובר 1992), אשר גם לה היה עד אוקטובר 2018 ערוץ יוטיוב בשם "Marzia". בשנת 2013 הם עברו לממלכה המאוחדת. באפריל 2018 התארסו וב-19 באוגוסט 2019 התחתנו. 
פיודיפאי פתח את ערוץ היוטיוב שלו באפריל 2010. ב-2012 הערוץ החל לגדול, הגיע למיליון עוקבים ב-11 ביולי, ובספטמבר ל-2 מיליון. בפברואר 2012 פיודיפאי השתתף בתחרות "מלך הרשת" (King of the Web). הוא הפסיד בתחרות, אך זכה בתואר "מלך המשחקים של האינטרנט". את כספי הזכייה תרם לקרן העולמית לשימור חיות הבר. פיודיפאי גם דיבר בוועידת Nonick באוקטובר 2012, דורג כערוץ היוטיוב מספר 1 וב-20 באוגוסט 2013 הוכרז כיוטיובר בעל מספר הרשומים הגבוה ביותר.
באפריל 2013 מספר העוקבים לערוצו של פיודיפאי גדל ל-6 מיליון. בהמשך, זכה בפרס המופע החברתי הפופולרי ביותר, וכמו כן גם בפרס ה-Swedish Social Star. ביוני 2013 הערוץ גדל ל-8 מיליון עוקבים. במהלך 2012 ו-2013 הערוץ היה בין ערוצי היוטיוב אשר צברו הכי הרבה עוקבים, ובסוף אוקטובר 2013, מספר הרשומים של הערוץ הגיע ל-15 מיליון.
בדצמבר 2014 הופיע פיודיפאי בתפקיד עצמו בסדרת הטלוויזיה "סאות' פארק" בשני פרקי סיום העונה ה-18. הפרק היה פרודיה על תופעת הפרשנים ביוטיוב, כמו פיודפאי עצמו. אף על פי שהסדרה היא סדרת אנימציה מצוירת, הוא הופיע מצולם, ולא מצויר בפינת המסך, בדומה לאופן בו הוא מופיע בערוץ היוטיוב שלו. באותו חודש הוציא פיודיפאי משחק לאנדרואיד ול-iOS הנקרא "PewDiePie: The Legend of the BroFist" שבו מופיעים עמיתיו מיוטיוב מארקיפלייר וג'קספטיקאיי. משחק זה פותח מאוחר יותר למשחק למחשב האישי. כמו כן כתב גם ספר בשם "This Book Loves You" שיצא לאור לקראת סוף 2015. בתחילת פברואר 2016, סדרה בשם "Scare PewDiePie - הפחידו את פיודיפאי" החלה לצאת בערוץ שלו, סדרה שצולמה ב-2015. הסדרה מראה בכל פרק רמה שונה שבה פיודיפאי עובר משימות, בעיקר בהשראת משחקים ששיחק בעבר. הסדרה צולמה בחסות YouTube Red.
בנובמבר 2016 צולמה העונה השנייה של "Scare Pewdiepie" בלוס אנג'לס, אך בוטלה בעקבות טענות שהוא אנטישמי לאחר העלאת כמה סרטונים בעייתיים.
ב-29 בספטמבר 2016 יצא משחק נוסף וחינמי לאנדרואיד ול-iOS של פיודיפאי הנקרא "PewDiePie's Tuber Simulator".
ב-19 באוגוסט 2019 התחתן עם מרציה ביסונין.

פעילות צדקה

פיודיפאי מעורב בפעילות צדקה בארגון "הקרן העולמית לשימור חיות הבר" ובארגון "בית החולים המחקרי על שם הקדוש תדיאוס".
בשנת 2013, לכבוד הגעת הערוץ שלו ל-10 מיליון רשומים, הוא החל גם פעילות צדקה שבה הוא גייס כסף לארגון Charity: Water על מנת לאפשר לאנשים במדינות מתפתחות גישה למים נקיים. סך כל התרומות הגיע לכמעט 450 אלף דולר. בשנת 2016 עשה פעילות נוספת למען הארגון הזה וגייס כ-150 אלף דולר.
בשנת 2014, לכבוד 25 מיליון רשומים, החל פעילות צדקה בשם "הצילו את הילדים" (Save the Children), שבה הוא ומעריציו תורמים כספים לילדים בכל העולם. סך התרומות הגיע לכ-340 אלף דולר.
בדצמבר 2016, פיודיפאי וחבריו ערכו התרמה לכבוד חג המולד בשם "Cringemas" למען Product Red, במטרה לתרום למיגור של איידס במדינות עולם שלישי. סך התרומות הגיע לכ-1.3 מיליון דולר.
בעקבות הגדילה המשמעותית שלו ברשומים בעקבות קרב הרשומים נגד ערוץ היוטיוב של החברה ההודית טי סיריז (T-Series) בסוף 2018, פיודיפאי החליט לקיים התרמה למען ארגון הצדקה Child Rights and You כנגד העבדת ילדים בהודו. פיודיפאי גייס כ-239 אלף דולר ביום אחד וכ-246 אלף דולר בסך הכול.

טענות לאנטישמיות

פיודיפאי העלה פעמים אחדות לערוץ שלו סרטונים שהעיתון "וול סטריט ג'ורנל" ועיתונים אחרים הגדירו כאנטישמיים. ב-11 בינואר 2017 העלה סרטון בו הוא סוקר את אתר Fiverr, המתווך בין נותני שירותים החל מ-5 דולר ללקוחות. פיודיפאי תיעד בסרטון כיצד הוא משלם באמצעות האתר 5 דולר לצמד אנשים מהודו, כדי שירקדו עם שלט בו כתוב "מוות לכל היהודים", על מנת לבדוק אם הם אכן יספקו את השירות ולהראות מה אנשים מוכנים לעשות בשביל 5 דולר באינטרנט. בעקבות המקרה התפרסם תחקיר של וול סטריט ג'ורנל שמצא בערוץ של פיודיפאי סרטונים נוספים עם מסרים שהוא הגדיר כאנטישמיים וכתגובה לתחקיר ולדעת הקהל הכריזו חברת וולט דיסני ויוטיוב כי הן מבטלות את שיתוף הפעולה איתו. פיודיפאי בתגובה התנצל וטען שמדובר בבדיחה שלא בטעם טוב, אך טען שמדובר במתקפה מתוזמנת ומתוכננת על ידי נציגי המדיה המסורתית שלא יודעים להתמודד עם הפופולריות של פלטפורמות כמו יוטיוב לעומת פלטפורמות המדיה המסורתיות, במטרה להכפיש את שמו ולפגוע בערך של יוטיוב. בסרטון אחר שלו מוצג שחקן נוסף מהאתר Fiverr שמגלם את ישו ואומר: "היטלר לא עשה שום דבר רע". לאחר כתבת הוול סטריט ג'ורנל התגייסו יוטיוברים לטהר את שמו של פיודיפאי, בהם הפרשן היהודי-אמריקני דייב רובין  והסטנדאפיסט היהודי-שוודי אהרון פלאם , וכן היוטיובר היהודי-אמריקני איתן קליין .
ב-16 באוגוסט 2017, לאחר המפגן הנאו-נאצי בשארלטסוויל, פרסם פיודיפאי סרטון נוסף בו הודיע שיפסיק להזכיר נאצים בסרטונים שלו. פיודיפאי נימק את החלטתו בכך שלא חשב שלנאצים עדיין יש קול בחברה של היום, ושבסך הכול מדובר בבדיחות. לאחר שצפה בהם הוא החליט שהוא לא מעוניין להתבדח כך יותר.
ב-9 בדצמבר 2018, פיודיפאי העלה סרטון שבו ציין 28 ערוצים קטנים שחשב שמגיע להם יותר פרסום, כשאחד מהערוצים האלה נהג להשתמש בבדיחות גזעניות ואנטישמיות בחלק מהסרטונים. התגובה לכך בקרב התקשרות הממוסדת הייתה חריפה, והיא האשימה אותו בשנית שהוא מוביל את המעריצים שלו לתוכן רדיקלי ומקצין. פיודיפאי חתך את הקטע שבו הוא ממליץ על הערוץ מהסרטון, והסביר שאם היה יודע שהערוץ מכיל תוכן גזעני הוא לא היה מכיל אותו בסרטון מלכתחילה, כיוון שרצה להרחיק את עצמו מתוכן נאצי מאז המקרה הקודם שלו ב-2017. פיודיפאי טען כי הוא לא היה יכול לסקור את כל היסטוריית הסרטונים של כל 28 הערוצים שהמליץ עליהם, ושהוא המליץ על הערוץ הזה בגלל סרטוני הביקורת שהערוץ מכין על סדרות טלוויזיה, שהם עיקר התוכן בערוץ שלו. יותר מכך, פיודיפאי טען שהאנשים שבאמת צופים בו יודעים שהכתבות האלה משקרות, ושכתבות שקריות כאלה תורמות לאנטישמיים אמיתיים יותר משהן פוגעות בהם.
ב-2019 מבצע הטבח בקרייסטצ'רץ' קרא להירשם לערוץ של פיודיפאי בעקבות מסריו הגזעניים לפני שיצא לטבח, פיודיפאי התנער מהאמירה ופרסם הודעת הזדהות עם קורבנות הטבח.

ביקורת

אנדרו ולנשטיין ממגזין וראייטי תיאר את הסרטונים כ"טיפשות אגרסיבית" ו"ברבורים מטורפים". רוב ווקר מיאהו! ייחס לפיודיפאי "פופולריות לא שפויה".
בסקר פופולריות של מגזין וראייטי שנערך בשנת 2014 בקרב בני 13–18 בארצות הברית, הגיע פיודיפאי למקום השלישי, לאחר סמוש והאחים פיין.

התחרות עם טי סיריז (T - Series)

נכון ליולי 2019, ערוץ היוטיוב של פיודיפאי הוא ערוץ היוטיוב השני הגדול ביותר בעולם מבחינת מספר רשומים. במקום הראשון נמצא הערוץ של חברת המוזיקה ההודית טי סיריז (T-Series). הפרש הרשומים בין טי סיריז לפיודיפאי נכון ל-23 באוקטובר 2019 הוא כ-14 מיליון.
פיודיפאי הוציא ב-5 באוקטובר 2018 דיס המכוון נגד טי סיריז ושמו 'Bitch Lasagna' (בתרגום חופשי: 'לזניה כלבה'). בסוף 2018, פיודיפאי החליט לקיים התרמה למען ארגון הצדקה Child Rights and You כנגד העבדת ילדים בהודו, וגייס כ-239 אלף דולר ביום אחד וכ-246 אלף דולר בסך הכול.
בערוצים שונים ביוטיוב, מראים את "קרב" הרשומים בין טי סיריז לבין פיודיפאי. הקרב התחיל כאשר פיודיפאי פרסם שיש ערוץ שעומד לעקוף אותו, הקרב מסוקר באהדה בין משתמשי היוטיוב השונים.